Geesdrif vir trots deur ego gedemp | Netwerk24
Geesdrif vir trots deur ego gedemp
Die rompslomp en vals beloftes aan die groep Oumas van Kroonstad, wat die verkeersirkel en middelman by Suidweg en Van der Lingenstraat by die Sarel Cilliers-brug wil regruk, demp dié vrywilligers se geesdrif geweldig.
Hoe is dit moontlik dat 'n hoogsbetaalde direkteur nie die bestuurders wat onder hom of haar werk, in die hande kan kry om antwoorde te kry vir aansoeke om die dorpstrots kosteloos te herstel nie?
Wat van die weeklikse of daaglikse beplanningsvergaderings wat só 'n departement veronderstel is om te hou?
Waarom word die regte van die lede van die publiek om insette (let wel, positiewe insette) vir die dorp te lewer, nie erken nie?
Die Oumas van Kroonstad is mense met ondervinding wat hul kennis en vaardigheid, met geen koste, tot voordeel van die gemeenskap en ter bevordering van die algemene beeld van Kroonstad wil aanwend.
Dit is geen geheim dat die Moqhaka-munisipaliteit se geld­sake beroerd is nie.
Maar by dié einste munisipaliteit word mense nie sommer afgedank nie.
Talle mense is steeds werksaam by die parke-afdeling, maar dit blyk dat toerusting en voldoende toesighouding, asook die same­werking om 'n gemeenskaplike projek te ondersteun, in die wiele gery word deur burokrasie en die "eie ek".
Ongeag die geleentheid wat vir gemeenskapsamewerking geskep word en die voorbeeld wat die Oumas van Kroonstad stel, sal enigiemand se geesdrif, hul gevoel van vuur en vlam, deur negatiwiteit geblus word.